ΓΡΑΠΤΗ ΕΡΩΤΗΣΗ E-0473/96 υποβολή: Nel van Dijk (V) και Magda Aelvoet (V) προς το (7 Μαρτίου 1996)

Θέμα: Αφορολόγητα καύσιμα αυτοκινήτων για τους υπαλλήλους του Συμβουλίου

Υπάρχει ρύθμιση σύμφωνα με την οποία οι ανώτεροι υπάλληλοι του Συμβουλίου έχουν το προνόμιο να αγοράζουν κάθε τρίμηνο 200 με 300 λίτρα αφορολόγητων καυσίμων για το αυτοκίνητό τους;

Μπορεί το Συμβούλιο να μας πληροφορήσει:

- πόσοι υπάλληλοι του Συμβουλίου έκαναν χρήση της εν λόγω ρύθμισης το 1995;- πόσα λίτρα καυσίμων πωλήθηκαν στο πλαίσιο της εν λόγω ρύθμισης το 1995 και σε ποιά τιμή;- πόσο περίπου κοστίζει η διοικητική εφαρμογή της εν λόγω ρύθμισης (συμπεριλαμβανομένης της αμοιβής εργασίας);- ποιά θέση του προϋπολογισμού επιβαρύνεται με το κόστος της εν λόγω διοικητικής ρύθμισης 7

Συμφωνεί το Συμβούλιο ότι η ρύθμιση αυτή συμβιβάζεται δύσκολα με την ανάγκη για τη μείωση της κυκλοφορίας των αυτοκινήτων, μεταξύ άλλων, εφόσον το περιβαλλοντικό κόστος της χρησιμοποίησης των αυτοκινήτων μεταφράζεται σε υψηλότερες τιμές;

Δεν θα έπρεπε οι υπάλληλοι του Συμβουλίου να ενθαρρύνονται να χρησιμοποιούν τα μέσα μαζικής μεταφοράς, ιδίως σε μια πόλη που έχει τέτοια κυκλοφοριακά προβλήματα όπως οι Βρυξέλλες;

Απολαμβάνουν οι υπάλληλοι του Συμβουλίου και άλλα προνόμια, όπως η ετήσια χορήγηση αφορολόγητων ποτών και καπνού, η απαλλαγή από την καταβολή ΦΠΑ κατά την αγορά αυτοκινήτων, καθώς και η απαλλαγή καταβολής ΦΠΑ για την αγορά άλλων «κεφαλαιουχικών» αγαθών;

Συμφωνεί το Συμβούλιο ότι τα προνόμια αυτά είναι κάπως υπερβολικά, δεδομένου ότι οι εν λόγω ανώτεροι υπάλληλοι περιλαμβάνονται μεταξύ των καλύτερα αμοιβομένων υπαλλήλων στην Ένωση;

Συμφωνεί το Συμβούλιο με τον Πρόεδρο του Ευρωπαϊκού Κοινοβουλίου ότι οι παραχωρήσεις αυτές δίνουν την εντύπωση ότι οι ευρωπαϊκές δημόσιες υπηρεσίες δεν συμβαδίζουν πλέον με τον καιρό τους και ότι επομένως είναι δύσκολο να δικαιολογηθούν ορισμένες αποφάσεις τους σχετικά με την παραχώρηση προνομίων;

Πρόκειται ο Πρόεδρος του Συμβουλίου, όπως και ο Πρόεδρος του Ευρωπαϊκού Κοινοβουλίου, να συμμετάσχει σε διαβουλεύσεις με τις αρμόδιες αρχές των χωρών στις οποίες είναι εγκατεστημένα τα θεσμικά όργανα της Κοινότητας, σχετικά με την κατάργηση των εν λόγω προνομίων στα κοινοτικά θεσμικά όργανα;

Απάντηση (13 Ιουνίου 1996)

Ορισμένοι υπάλληλοι της Γενικής Γραμματείας του Συμβουλίου τοποθετημένοι στις Βρυξέλλες δικαιούνται κάρτες αφορολόγητων καυσίμων κατά τον τρόπο που αναφέρεται ακολούθως.

Οι υπάλληλοι βαθμού Α1-Α2 λαμβάνουν κάρτες που ισοδυναμούν με 240 λίτρα ανά τρίμηνο για αυτοκίνητο όχημα έως 9 CV και 300 λίτρα ανά τρίμηνο για όχημα άνω των 9 CV.

Οι υπάλληλοι βαθμού A3-LA3 λαμβάνουν κάρτες που ισοδυναμούν με 180 λίτρα ανά τρίμηνο για όχημα έως 9 CV και 240 λίτρα ανά τρίμηνο για όχημα άνω των 9 CV.

Ενημερωτικά, κατά το 1995, 94 υπάλληλοι έτυχαν αυτού του δικαιώματος που ανήρχετο σε 95.160 λίτρα καυσίμων, η τιμή των οποίων κυμάνθηκε μεταξύ 8,50 και 9,50 FB (ανάλογα με το ποσοστό οκτανίου και το χρησιμοποιηθέν καύσιμο: super, super plus, eurosuper, diesel).

Η διοικητική εφαρμογή της ρύθμισης αυτής αντιπροσωπεύει περίπου 16 ημέρες εργασίας, που αντιστοιχούν περίπου σε 85.000 FB.

Τα διοικητικά αυτά έξοδα επιβαρύνουν τη θέση 110 του προϋπολογισμού του Συμβουλίου.

Όλοι οι υπάλληλοι του Συμβουλίου έχουν τη δυνατότητα αγοράς ετησίας ποσότητας οινοπνευματωδών ποτών και καπνού ύψους 1.800 FB. Οι υπάλληλοι Α1, Α2, Α3 και LA3 μπορούν εξάλλου να αγοράζουν επιπλέον ποσότητα οινοπνευματωδών και καπνού. Οι υπάλληλοι βαθμού Α1 δικαιούνται αφορολόγητη ποσότητα ύψους 10.000 FB, ο βαθμός Α2 ποσότητα 3.000 FB και οι βαθμοί A3-LA3 ποσότητα 1.500 FB.

Όσον αφορά την απαλλαγή από το ΦΠΑ επί των αυτοκινήτων οχημάτων και άλλων μη αναλώσιμων καταναλωτικών ειδών, αυτή επιτρέπεται στους μόνιμους και έκτακτους υπαλλήλους που δεν διέμεναν στο Βέλγιο κατά την πρώτη ανάληψη καθηκόντων τους και τούτο για χρονική περίοδο έως 12 διαδοχικών μηνών. Η απαλλαγή αυτή ισχύει για την αγορά καινουργών αντικειμένων αναγκαίων για την εγκατάσταση κατοικίας στο Βέλγιο καθώς και για την αγορά αυτοκινήτου. Δεν μπορεί να ανανεωθεί.

Όλα αυτά τα προνόμια χορηγούνται από τις βελγικές αρχές.